CELEX: 52014PC0133
Language: mt
Date: 2014-03-11
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata fil-Kummissjoni, f'isem l-Unjoni Ewropea, għall-Konservazzjoni tar-Riżorsi Marittimi Ħajjin tal-Antartiku (CCAMLR)

|
			
		
		
		52014PC0133
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata fil-Kummissjoni, f'isem l-Unjoni Ewropea, għall-Konservazzjoni tar-Riżorsi Marittimi Ħajjin tal-Antartiku (CCAMLR) /* COM/2014/0133 final - 2014/0077 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Permezz tad-Deċiżjoni
tal-Kunsill 81/691/KEE[1]
il-Komunità Ewropea approvat il-Konvenzjoni dwar il-Konservazzjoni
tar-Riżorsi Marittimi Ħajjin tal-Antartiku (il-Konvenzjoni CAMLR) li
stabbiliet il-Kummissjoni għall-Konservazzjoni tar-Riżorsi Marittimi
Ħajjin tal-Antartiku (CCAMLR). Is-CCAMLR hija l-Organizzazzjoni
Reġjonali tal-Ġestjoni tas-Sajd (RFMO) responsabbli
għall-konservazzjoni u l-ġestjoni tar-riżorsi marittimi
ħajjin fl-Oċean Antartiku. Fl-1982, l-Unjoni Ewropea saret parti
kontraenti tas-CCAMLR. 
Skont l-Artikolu 218(9) tat-Trattat dwar
il-Funzjonament tal-Unjoni Ewropea, il-pożizzjoni li għandha
tiġi adottata f'isem l-Unjoni fir-rigward tal-RFMOs, bħal meta dawn
ikollhom jadottaw atti b'effetti legali, bl-eċċezzjoni ta' atti li
jissupplimentaw jew jemendaw il-qafas istituzzjonali tagħhom, trid
tiġi adottata mid-Deċiżjoni tal-Kunsill skont proposta
mill-Kummissjoni.
Bħalissa, pożizzjoni bħal din
fi ħdan l-RFMOs hija stabbilita skont approċċ fuq żewġ
livelli. Deċiżjoni tal-Kunsill tistipula l-prinċipji ta' gwida u
l-orjentazzjonijiet tal-pożizzjoni tal-Unjoni fuq bażi multiannwali,
filwaqt li minn hemm 'il quddiem, din tiġi aġġustata għal
kull laqgħa annwali permezz tad-dokumenti informali tal-Kummissjoni li
jridu jiġu diskussi mill-Grupp ta' Ħidma tal-Kunsill.
Fir-rigward ta' CCAMLR, id-Deċiżjoni
tal-Kunsill 13908/1/09 REV 1 tad-19 ta' Ottubru 2009
tipprovdi għal valutazzjoni tal-pożizzjoni tal-Unjoni qabel
il-laqgħa annwali tal-2014. Għalhekk, din il-proposta għandha
l-għan li tistipula l-pożizzjoni tal-Unjoni fi ħdan il-CCAMLR
għall-perjodu 2014-2019 u b'hekk tieħu post id-Deċiżjoni
tal-Kunsill 13908/1/09 REV 1 li tkopri l-perjodu 2009-2014.
Din il-valutazzjoni għandha l-għan
li tinkorpora l-prinċipji u l-orjentazzjonijiet tal-Politika Komuni
tas-Sajd (PKS) il-ġdida, kif stipulat fir-Regolament (UE)
Nru 1380/2013 tal-Parlament Ewropew u tal-Kunsill[2], u tqis ukoll
l-objettivi tal-Komunikazzjoni mill-Kummissjoni dwar id-dimensjoni esterna
tal-PKS[3].
Barra minn hekk, il-pożizzjoni tal-Unjoni ġiet aġġustata
skont it-Trattat ta' Lisbona. Finalment, il-pożizzjoni nġiebet
konformi sal-limitu possibbli u tqis l-ispeċifiċitajiet tal-RFMOs
differenti. 
Bħalma huwa l-każ
għall-pożizzjonijiet kurrenti, il-pożizzjoni li ġejja fiha
prinċipji u l-orjentazzjonijiet. Barra minn hekk, il-proċess standard
għall-ispeċifikazzjoni minn sena għal sena tal-pożizzjoni
tal-Unjoni ġie inkorporat kif kien mitlub mill-Istati Membri għal
pożizzjonijiet li, aktar riċenti, inġiebu konformi.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Id-dimensjoni esterna tal-PKS kienet
tagħmel parti mill-valutazzjoni tal-impatt għall-proposti tar-riforma
tal-PKS. Il-prinċipji u l-orjentazzjonijiet miftiehma għall-PKS
il-ġdida sempliċiment qed jiġu trasposti fil-pożizzjonijiet
riveduti. 
3.           L-ELEMENTI LEGALI
TAL-PROPOSTA
Id-Deċiżjoni li ġejja hija
bbażata fuq it-Trattat dwar il-Funzjonament tal-Unjoni Ewropea, u b'mod
partikolari fuq l-Artikolu 43(2), flimkien mal-Artikolu 218(9) li
jipprovdi li, abbażi ta' proposta mill-Kummissjoni, il-Kunsill għandu
jadotta deċiżjoni li tistabbilixxi l-pożizzjonijiet li
għandhom jiġu adottati f'isem l-Unjoni f'korp stabbilit minn ftehim
meta dak il-korp jissejjaħ biex jadotta atti b'effetti legali. Din
għandha tapplika għall-pożizzjoni li għandha tiġi
adottata mill-Kummissjoni f'isem l-Unjoni dwar is-CCAMLR. 
Ir-Regolament (UE) Nru 1380/2013
tal-Parlament Ewropew u tal-Kunsill[4]
huwa l-bażi legali li tistipula l-prinċipji li għandhom
jiġu riflessi f'dan il-mandat ta' nnegozjar. 
Id-Deċiżjoni li jmiss għandha
tieħu post id-Deċiżjoni tal-Kunsill 13908/1/09 REV 1 li
tkopri l-perjodu 2009-2014 u għandha tkopri l-perjodu 2014-2019. 
2014/0077 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata fil-Kummissjoni, f'isem l-Unjoni Ewropea,
għall-Konservazzjoni tar-Riżorsi Marittimi Ħajjin tal-Antartiku
(CCAMLR) 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 43(2)
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-Artikolu 38
tat-Trattat dwar il-Funzjonament tal-Unjoni Ewropea, flimkien
mal-Artikolu 39 tiegħu jipprovdi li wieħed mill-objettivi
tal-Politika Komuni tas-Sajd huwa li jassigura d-disponibbiltà tal-provvisti. 
(2)       Ir-Regolament (UE)
Nru 1380/2013 tal-Parlament Ewropew u tal-Kunsill[5] jipprovdi li l-Unjoni
għandha tiżgura li l-attivitajiet tas-sajd u l-akkwakultura jkunu sostenibbli
ambjentalment għal żmien twil u jiġu ġestiti b'mod li jkun
konsistenti mal-iskopijiet li jinkisbu benefiċċji ekonomiċi,
soċjali u tal-impjiegi u li jsir kontribut għall-provvisti tal-ikel.
Ir-Regolament jipprovdi wkoll li l-Unjoni għandha tapplika
l-approċċ prekawzjonarju għall-ġestjoni tas-sajd, u
għandha tfittex li tiżgura li l-isfruttament ta' riżorsi
bijoloġiċi ħajjin tal-baħar jirripristina l-popolazzjoni
tal-ispeċijiet mistada u jżommhom 'il fuq minn livelli li
jistgħu jipproduċu r-rendiment massimu sostenibbli. Ir-Regolament
jipprovdi wkoll li l-Unjoni għandha jkollha l-għan li timxi fuq
miżuri ta' ġestjoni u konservazzjoni abbażi tal-aħjar
pariri xjentifiċi disponibbli, li tippromwovi metodi ta' sajd li
jikkontribwixxu għal sajd iktar selettiv u, kemm jista' jkun, l-evitar jew
it-tnaqqis ta' qabdiet ta' ħut mhux mixtieqa, li s-sajd isir b'impatt baxx
fuq l-ekosistema tal-baħar u fuq ir-riżorsi tas-sajd u li gradwalment
jiġi eliminat r-rimi lura ta' ħut. Barra minn hekk, ir-regolament
jipprovdi speċifikament li dawn il-prinċipji għandhom jiġu
applikati mill-Unjoni fil-politika esterna tagħha. 
(3)       Permezz
tad-Deċiżjoni tal-Kunsill 81/691/KEE[6] il-Komunità Ewropea
approvat il- Konvenzjoni dwar il-Konservazzjoni tar-Riżorsi Marittimi Ħajjin
tal-Antartiku (il-Konvenzjoni CAMLR) li stabbiliet il-Kummissjoni għall-Konservazzjoni
tar-Riżorsi Marittimi Ħajjin tal-Antartiku (CCAMLR). Is-CCAMLR hija
risponsabbli għall-adozzjoni tal-miżuri mfasslin biex jiżguraw
il-konservazzjoni tar-riżorsi marittimi ħajjin tal-Antartiku,
inkluż l-użu razzjonali tagħhom. Miżuri bħal dawn
jistgħu jsiru vinkolanti fuq l-Unjoni.
(4)       Skont l-Artikolu 218(9)
tat-Trattat dwar il-Funzjonament tal-Unjoni Ewropea, il-pożizzjoni li
għandha tiġi adottata f'isem l-Unjoni fir-rigward
tal-Organizzazzjonijiet Reġjonali tal-Ġestjoni tas-Sajd, bħal
meta dawn ikollhom jadottaw atti b'effetti legali, bl-eċċezzjoni ta'
atti li jissuplimentaw jew jemendaw il-qafas istituzzjonali tagħhom,
għandha tiġi adottata mid-Deċiżjoni tal-Kunsill skont proposta
mill-Kummissjoni.
(5)       Fid-dawl tan-natura li dejjem
qed tevolvi tar-riżorsi tas-sajd fiż-Żona tal-Konvenzjoni tas-CAMLR
u l-ħtieġa sussegwenti li l-pożizzjoni tal-Unjoni tqis
żviluppi ġodda, inkluż informazzjoni statistika, bijoloġika
u oħra ppreżentata qabel jew waqt il-Laqgħa annwali tas-CCAMLR,
iridu jiġu stabbiliti proċeduri, f'konformità mal-prinċipju ta'
kooperazzjoni sinċiera qalb l-istituzzjonijiet tal-Unjoni minqux
fl-Artikolu 13(2) TUE, għall-ispeċifikazzjoni
tal-pożizzjoni tal-Unjoni minn sena għal sena;
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi adottata mill-Unjoni
Ewropea fil-Laqgħa Annwali tas-CCAMLR, meta dak il-korp jissejjaħ
biex jadotta deċiżjonijiet li għandhom effetti legali, hija
stipulata fl-Anness I ta' din id-Deċiżjoni.
Artikolu 2
L-ispeċifikazzjoni
tal-pożizzjoni tal-Unjoni minn sena għal sena li għandha
tittieħed fil-Laqgħa annwali tas-CCAMLR għandha ssir
b'konformità mal-Anness II ta' din id-Deċiżjoni.
Artikolu 3
Il-pożizzjoni tal-Unjoni stipulata fl-Anness I
tad-Deċiżjoni preżenti għandha tiġi stmata u, fejn
xieraq, riveduta mill-Kunsill fuq proposta mill-Kummissjoni sa mhux aktar tard
mil-Laqgħa annwali tas-CCAMLR fl-2019.
Artikolu 4
Din id-Deċiżjoni tieħu post id-Deċiżjoni
tal-Kunsill 13908/1/09 REV 1 tad-19 ta' Ottubru 2009. 
Artikolu 5
Din
id-Deċiżjoni għandha tidħol fis-seħħ fi XXX
Magħmul fi Brussell,
                                                                       Għall-Kunsill
                                                                       Il-President 
[1]               ĠU L 24, 27.1.1983, p. 1
[2]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU
L 354 tat-28/12/2013, p. 22).
[3]               COM(2011) 424 tal-13.7.2011 
[4]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU
L 354 tat-28/12/2013, p. 22).
[5]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU
L 354 tat-28/12/2013, p. 22).
[6]               ĠU L 24, 27.1.1983, p. 1
ANNESSI
għall-
Proposta għal Deċiżjoni
tal-Kunsill
dwar il-pożizzjoni li
għandha tiġi adottata, f'isem l-Unjoni Ewropea, fil-Kummissjoni
għall-Konservazzjoni tar-Riżorsi Marittimi Ħajjin tal-Antartiku
(CCAMLR) 
ANNESS I
Il-pożizzjoni
tal-Unjoni fil-Kummissjoni għall-Konservazzjoni tar-Riżorsi
Ħajjin tal-Baħar Antartiku 

1.                      
Prinċipji

Fil-qafas tal-Kummissjoni għall-Konservazzjoni
tar-Riżorsi Marittimi Ħajjin tal-Antartiku (CCAMLR), l-Unjoni
għandha:
a)           taġixxi
skont l-objettivi segwiti mill-Unjoni fi ħdan il-qafas tal-Politika Komuni
tas-Sajd, b'mod partikolari permezz tal-approċċ prekawzjonarju biex
ikun hemm sfruttament sostenibbli b'livelli li jistgħu jipproduċu
l-ogħla rendiment possibbli ta' speċi regolati mis-CCAMLR, biex ikun
hemm l-implimentazzjoni ta' approċċ ibbażat fuq ekosistema
għal ġestjoni tas-sajd u l-illimitar ta' impatti ambjentali fuq
attivitajiet ta' sajd, biex jiġu evitati u jitnaqqsu kemm jista' jkun,
qabdiet possibbli ta' ħut mhux mixtieqa, u li gradwalment jiġi
eliminat ir-rimi lura ta' ħut, u li jitnaqqas l-impatt tal-attivitajiet
tas-sajd fuq l-ekosistemi marittimi kif ukoll permezz tal-promozzjoni ta' sajd
tal-Unjoni li huwa ekonomikament vijabbli u kompetittiv, li jagħti
standard ta' għajxien ġust għal dawk li jiddependu fuq attivitajiet
tas-sajd u jqis l-interessi tal-konsumaturi;
b)           tiżgura
li miżuri adottati fi ħdan is-CCAMLR huma skont l-objettivi
tal-Konvenzjoni CAMLR;
c)           tiżgura
li l-miżuri adottati mis-CCAMLR huma konsistenti mal-liġi
internazzjonali, u partikolarment mad-dispożizzjonijiet tal-Konvenzjoni
tan-NU dwar il-Liġi tal-Baħar, mal-Ftehim tan-NU marbut
mal-Konservazzjoni u l-Ġestjoni tal-Istokkijiet tal-Ħut
Transżonali u tal-Ħut li Jpassi Ħafna u mal-Ftehim
għall-promozzjoni tal-konformità mal-miżuri internazzjonali tal-konservazzjoni
u l-ġestjoni tal-bastimenti tas-sajd fl-ibħra miftuħa; u
mal-Ftehim tal-2009 dwar il-Miżuri tal-Organizzazzjoni tal-Ikel u
tal-Agrikoltura ta' Port State. 
d)           tippromwovi
pożizzjonijiet konsistenti fi ħdan Organizzazzjonijiet Reġjonali
tal-Ġestjoni tas-Sajd, u, fejn xieraq, ma' Konvenzjonijiet dwar Ibħra
Reġjonali fl-istess żona;
e)           tfittex
sinerġiji mal-politika li qed issegwi l-Unjoni bħala parti
mir-relazzjonijiet bilaterali tas-sajd ma' pajjiżi terzi, u tiżgura
l-koerenza mal-politiki oħra tagħha, b'mod partikolari
mar-relazzjonijiet esterni, l-ambjent, il-kummerċ, l-iżvilupp,
ir-riċerka u l-innovazzjoni u oħrajn;
f)            tiżgura
li l-impenji internazzjonali tal-Unjoni jiġu rispettati;
g)           tkun
konformi mal-Konklużjonijiet tal-Kunsill tad-19 ta' Marzu 2012
dwar Komunikazzjoni tal-Kummissjoni dwar id-dimensjoni Esterna tal-Politika
Komuni tas-Sajd[1].


2.                      
Orjentazzjonijiet

L-Unjoni għandha, fejn xieraq,
tagħmel ħilitha sabiex tappoġġa l-adozzjoni mis-CCAMLR
tal-azzjonijiet li ġejjin:
a)           il-miżuri
għall-konservazzjoni u l-ġestjoni għal riżorsi ta' sajd
fiż-Żona tal-Konvenzjoni CAMLR abbażi tal-aħjar pariri
xjentifiċi disponibbli, inkluż il-qabdiet totali permissibbli (TACs)
u kwoti jew regolamenti dwar l-isforz għal speċijiet regolati
mis-CCAMLR, li jġibu jew iżommu l-produzzjoni tal-ogħla
rendiment possibbli, sa mhux aktar tard mill-2020. Fejn meħtieġ,
għandhom jitqiesu miżuri speċifiċi għall-istokkijiet
li jbatu minn sajd żejjed; 
b)           il-miżuri
għall-prevenzjoni, l-iskoraġġiment u l-eliminazzjoni ta'
attivitajiet tas-sajd IUU fiż-Żona tal-Konvenzjoni CAMLR, inkluż
il-lista IUU;
c)           il-miżuri
għall-ġestjoni, kontroll u sorveljanza fiż-Żona
tal-Konvenzjoni CAMLR sabiex jiġu żgurati effiċjenza ta'
kontroll u konformità mal-miżuri adottati fi ħdan is-CCAMLR;
d)           il-miżuri
li jnaqqsu l-impatt negattiv tal-attivitajiet tas-sajd fuq il-bijodiversità
marittima u l-ekosistemi marittimi, inkluż il-miżuri protettivi
għall-ekosistemi marittimi vulnerabbli fiż-Żona tal-Konvenzjoni CAMLR
skont ir-riżoluzzjonijiet tal-ANĠU, u l-istabbiliment ta' netwerk
rappreżentattiv ta' Żoni ta' Protezzjoni tal-Baħar (ŻPB),
li jinkludu miżuri biex kemm jista' jkun, jiġu evitati jew jitnaqqsu
qabdiet possibbli ta' ħut mhux mixtieqa, speċjalment speċijiet
relatati ekoloġikament, u biex gradwalment jiġi eliminat ir-rimi lura
ta' ħut. 
e)           il-miżuri
li l-għan tagħhom huwa l-projbizzjoni ta' sajd imwettaq biss
għall-iskop ta' ġbir ta' xewk tal-klieb tal-baħar u, li
jirrikjedi li l-klieb tal-baħar kollha jitniżżlu l-art fejn kull
xewka tagħhom tkun mwaħħla magħhom b'mod naturali;
f)            il-miżuri
tekniċi addizzjonali abbażi tal-parir mill-korpi sussidjarji
tas-CCAMLR.
ANNESS II
L-ispeċifikazzjoni
minn sena għal sena tal-pożizzjoni tal-Unjoni li għandha
tittieħed 
fil-Laqgħa
annwali tal-Kummissjoni għall-Konservazzjoni tar-Riżorsi Ħajjin
tal-Baħar Antartiku 
Qabel kull Laqgħa annwali tal-Kummissjoni
għall-Konservazzjoni tar-Riżorsi Ħajjin tal-Baħar Antartiku
(CCAMLR), għandhom jittieħdu l-passi meħtieġa sabiex
il-pożizzjoni li ser tiġi espressa f'isem l-Unjoni tkun tqis
l-informazzjoni statistika, bijoloġika u informazzjoni oħra rilevanti
l-aktar reċenti mibgħuta lill-Kummissjoni Ewropea, skont
il-prinċipji u l-orjentazzjonijiet stipulati fl-Anness I.
Għal dan il-għan u abbażi ta'
dik l-informazzjoni, il-Kummissjoni Ewropea għandha tibgħat
lill-Kunsill jew lil korpi preparatorji tiegħu fi żmien
suffiċjenti qabel kull Laqgħa annwali tas-CCAMLR dokument bil-miktub
li jistabbilixxi d-dettalji tal-ispeċifikazzjoni proposta
tal-pożizzjoni tal-Unjoni għal diskussjoni u approvazzjoni
tad-dettalji tal-pożizzjoni li għandha tiġi espressa f'isem
l-Unjoni.
Jekk, matul laqgħat ulterjuri,
inkluż dawk fuq il-post, ikun impossibbli li jintlaħaq qbil sabiex
il-pożizzjoni tal-Unjoni tieħu kont ta' elementi ġodda,
il-kwistjoni għandha tiġi rreferuta lill-Kunsill jew lill-korpi
preparatorji tiegħu. 
[1]               cf. doc. 7086/12 PECHE 66